Tammsaare park

Tammsaare park (aastatel 1955–1989 16. Oktoobri park) on haljasala Tallinna kesklinnas. Tammsaare park piirneb Pärnu maantee, Viru ringi, Sokos Hotell Viru ja Viru keskuse, Estonia puiestee, Teatri väljaku, Estonia teatri ja Georg Otsa tänavaga. Pargi välispiir kulgeb Pärnu maantee ja Viru väljak 4 kinnistu (Sokos Hotell Viru ja Viru keskus) ristumiskohast mööda Pärnu maantee pargi poolset teemaad edela suunas kuni Pärnu mnt 5 (Eesti Draamateater) sissesõiduteeni, sealt edasi mööda sissesõidutee pargipoolset teemaad kagu suunas ning seejärel mööda Estonia puiestee 4 (Estonia teater) krunti ümbritseva tee pargipoolset piiri kirde ning kagu suunas kuni ristumiseni Estonia puiesteega, mööda Estonia puiestee põhjapoolset teemaad kirde suunas kuni parki läbiva kagu-loodesuunalise pargiteeni, mööda selle pargipoolset serva loode suunas kuni Viru väljak 4 põhja-lõunasuunalise kinnistu piirini ning sealt mööda nimetatud kinnistu läänepiiri põhja suunas kuni ristumiseni Pärnu maanteega. Pargi esmase projekti koostas 1947. aastal aiandusarhitekt Harald Heinsaar. Varem osaliselt pargi alal asunud Vene turg likvideeriti 1948. aastal ja viidi üle praegusele Keskturule. Pärast seda hakati rajama parki, mis valmis 1950. aastal, pälvides tollal Nõukogude Eesti preemia. Aastatel 1955–1989 kandis park 16. Oktoobri pargi nime. Pärgi Pärnu maantee poolsel äärel asus Valve Pormeisti 1953. aastal loodud põllumajanduse eesrindlaste autahvel. 1976. aastal park rekonstrueeriti ja 1978. aastal paigutati pargi keskossa skulptor Jaak Soansi ja arhitekt Rein Luubi A. H. Tammsaare mälestusmärk ning 1981. aastal Edgar Viiese skulptuur "Merineid". Park rekonstrueeriti aastatel 2016–2020 arhitektuuribüroo Kadarik ja Tüür võidutöö "Belle Epoque" alusel. Tööde käigus nihutati 1905. aasta revolutsiooni mälestusmärk Draamateatri poole. Pargi uuendamine läks maksma kaks miljonit eurot, lisaks rajati parki kunagise Uue turu hoone vundamendile kohvik-paviljon. Hoone ehitusel arvestati ajaloolise turuhoone põhiplaani ning selle säilinud osi. 2020. aasta kevadel vahetati pargis välja rekonstrueerimise käigus sinna lisatud pingid, kuna algsed liimpuidust pingid kulusid ootamatult kiiresti. 1978. aastal, kirjaniku 100. sünniaastapäevaks, püstitati temale pühendatud mälestusmärk. 1931. aastal püstitati Uuele turule Juhan Raudsepa mälestusmärk 1905. aasta 16. oktoobri ohvritele, millel ühel küljel on aastaarv "1905" ja kujutatud revolutsioonis osalejaid võitlusesse sööstmas, teisel küljel saatuslik kuupäev "16. oktoober" ja sellel on näha Uuel turul langenud ning haavatud, mis aga 1958. aastal viidi üle Rahumäe kalmistule 16. oktoobri langenute ühishauale. 1959. aastal püstitati Estonia teatri hoone taha samale kohale, kus varem asus J. Raudsepa mälestusmärk, skulptor Lembit Palutederi ja arhitekt Mart Porti kavandite järgi monument 1905. aasta 16. oktoobri ohvritele. 1981. aastal püstitati skulptor Edgar Viiese monument "Merineid", mis kujutab pillikeelt sõrmitsevat merineidu laines ja veevahus. Skulptuur on valmistatud pronksist ja graniidist ning pühendatud XXII olümpiamängude Tallinna purjeregatile. Tallinna parkide loend Krister Kruusmaa. Virvendusi linnaruumis ja ühiskonna mälus kultuur.err.ee, 08.04.2018 (vaadatud 20.06.2020) Tallinna parkide kaitse alla võtmine ja välispiiride kirjeldused, Eesti Vabariigi Valitsuse korraldus nr 341, 06.05.2004, RTL 2004,64,1075 "Tammsaare park saab uue ilme". ERR. Vaadatud 20.06.2020. "Galerii: Tallinn vahetas välja Tammsaare pargi pingid". ERR. Vaadatud 20.06.2020. Rahumäe kalmistu[alaline kõdulink] Kultuurimälestiste riiklik register, mälestise registri nr 2247 Jüri Liim ""Rahurikkujate” meenutusi 20 aasta tagant. 24. veebruar 1988. Miks Tammsaare nuttis?". Kultuur ja Elu, 1/2008 Heldur Sander "Kuhu tikud, Viru poeg?". KesKus, 11/2006 Tammsaare parki kerkis 1600 inimese näopildist koosnev Eesti suurim mosaiik, Delfi, 15. juuni 2013